CELEX: 62017TN0494
Language: sl
Date: 2017-07-28 00:00:00
Title: Zadeva T-494/17: Tožba, vložena 28. julija 2017 – Iccrea Banca/Komisija in SRB

25.9.2017   
            
            
               SL
            
            
               Uradni list Evropske unije
            
            
               C 318/22
            
         Tožba, vložena 28. julija 2017 – Iccrea Banca/Komisija in SRB
   (Zadeva T-494/17)
   (2017/C 318/29)
   Jezik postopka: italijanščina
   
      Stranke
   
   
      Tožeča stranka: Iccrea Banca SpA Istituto Centrale del Credito Cooperativo (Rim, Italija) (zastopniki: P. Messina, F. Isgrò in A. Dentoni Litta, odvetniki)
   
      Toženi stranki: Evropska komisija in Enotni odbor za reševanje
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               za ničen razglasi sklep Enotnega odbora za reševanje št. SRB/ES/SRF/2016/06 z dne 15. aprila 2016 in vse njegove naknadne sklepe, na podlagi katerih je Banca d’Italia (Banka Italije) sprejela te sklepe: št. 1547337/16 z dne 29. decembra 2016; št. 0333162/17 z dne 14. marca 2017; št. 0334520/17 z dne 14. marca 2017; št. 1249264/15 z dne 24. novembra 2015; št. 1262091/15 z dne 26. novembra 2015;
            
         
               —
            
            
               naloži, da se Iccrea Banca povrne škoda, ki ji jo je povzročil Enotni odbor za reševanje pri opravljanju svojih nalog določitve prispevkov, ki jih dolguje tožeča stranka, in ki jo sestavljajo večja izplačila, ki jih je izvršila Iccrea Banca;
            
         
               —
            
            
               podredno in če ne bo ugodeno zgornjim predlogom, razglasi neveljavnost člena 5(1)(a) in (f) Uredbe (oziroma po potrebni Uredbe v celoti) zaradi kršitve temeljnih načel enakega obravnavanja, prepovedi diskriminacije in sorazmernosti;
            
         
               —
            
            
               vsekakor Enotnemu odboru za reševanje naloži plačilo stroškov.
            
         
      Tožbeni razlogi in bistvene trditve
   
   Ta tožba je vložena zoper sklep Enotnega odbora za reševanje št. SRB/ES/SRF/2016/06 z dne 15. aprila 2016 in zoper vse njegove naknadne sklepe, na podlagi katerih so bili sprejeti sklepi Banca d’Italia (Banka Italije) za plačilo prispevkov v Enotni odbor za reševanje.
   Tožeča stranka v utemeljitev tožbe navaja šest tožbenih razlogov.
   
               1.
            
            
               Prvi tožbeni razlog: neobstoj vročitve sklepov, kršitev načela preglednosti, kršitev in napačna uporaba člena 15 PDEU ter kršitev načela varstva zaupanja v pravo
               
                           —
                        
                        
                           Tožeča stranka v zvezi s tem navaja, da nikoli ni bila seznanjena s sklepi Enotnega odbora za reševanje in da ni mogla razumeti vsebinske vloge Banca d’Italia (Banka Italije) pri izvrševanju teh sklepov.
                        
                     
         
               2.
            
            
               Drugi tožbeni razlog: neobstoj preiskave, zmotna ugotovitev dejanskega stanja, kršitev in napačna uporaba člena 5(a) Uredbe 2015/63 ter kršitev načel prepovedi diskriminacije in dobrega upravljanja
               
                           —
                        
                        
                           V zvezi s tem tožeča stranka navaja, da je Enotni odbor za reševanje napačno uporabil člen 5(a) Uredbe 2015/63 (1) pri izračunu prispevkov tožeče stranke, saj ni upošteval uporabe obveznosti znotraj skupine.
                        
                     
         
               3.
            
            
               Tretji tožbeni razlog: neobstoj preiskave, zmotno ugotovljeno dejansko stanje, kršitev in napačna uporaba člena 5(a) Uredbe 2015/63 ter kršitev načel prepovedi diskriminacije in dobrega upravljanja
               
                           —
                        
                        
                           Tožeča stranka v zvezi s tem navaja, da je Enotni odbor za reševanje napačno uporabil člen 5(f) Uredbe 2015/63 in tako ustvaril položaj dvojnega računovodstva.
                        
                     
         
               4.
            
            
               Četrti tožbeni razlog: nezakonitost ravnanja organa Unije in predlog na podlagi nepogodbene odgovornosti na podlagi člena 268 PDEU
               
                           —
                        
                        
                           V zvezi s tem navaja, da ravnanje Enotnega odbora za reševanje vsebuje vse elemente, ki jih od nekdaj zahteva evropska sodna praksa za tak predlog, in sicer nezakonitost ravnanja, ki se očita institucijam, dejanski obstoj škode in obstoj vzročne zveze med ravnanjem in zatrjevano škodo.
                        
                     
         
               5.
            
            
               Peti tožbeni razlog, podredno: kršitev načel učinkovitosti, enakovrednosti in enakega obravnavanja ter zato neuporaba Uredbe 2015/63.
               
                           —
                        
                        
                           Tožeča stranka v zvezi s tem navaja, da naj bi bilo morebitno neskladje med navedeno uredbo in položajem tožeče stranke v nasprotju z zgoraj navedenimi načeli, ker bi bili po eni strani subjekti, ki so v enakem dejanskem položaju kot Iccrea oproščeni plačila prispevkov, kar bi nezakonito poslabšalo položaj tožeče stranke in bi povzročilo, da bi bilo treba podobne primere obravnavati različno.
                        
                     
         
               6.
            
            
               Šesti tožbeni razlog: kršitev člena 15 PDEU, nemožnost tožeče stranke, da se seznani s sklepi, in predlog, naj se naloži njihova predložitev
               
                           —
                        
                        
                           V zvezi s tem tožeča stranka navaja, da se tožeča stranka še ni mogla seznaniti s sklepi iz let 2015, 2016 in 2017 v zvezi z njenim položajem, to pa je ravnanje, ki je očitno v nasprotju s členom 15 PDEU in pravico dostopa do dokumentov institucij, organov, uradov ali agencij Unije, ne glede na njihovo podporo.
                        
                     
         
      (1)  Delegirana uredba Komisije (EU) 2015/63 z dne 21. oktobra 2014 o dopolnitvi Direktive 2014/59/EU Evropskega parlamenta in Sveta v zvezi s predhodnimi prispevki v sheme za financiranje reševanja (UL 2015, L 11, str. 44).